钦定古今图书集成/明伦汇编/官常典/第657卷 > 廖钦
## 钦定古今图书集成/明伦汇编/官常典/第657卷 > 廖钦

按《明外史循吏传》：“钦字敬先，吉水人。好学，通经术。洪
武四年，应召至京，试才学优等，授河内县丞，以忠信
导民，未几，化其俗。县当孔道，民疲于供亿，钦尝以己
力助之。税务侵课钱，连坐者众，悉迯匿太行山。钦曰：
‘民窜矣，急之益不可得，盍缓诸？示我，以期不效，并责
我上官听之。乃列侵课者姓名榜于市，使人招之。民’”
素信钦，皆还集，未及期，课足，罪皆获释。而他郡械系
者至相属于道，民益德钦曰：“微我公，我其获免乎！”八
年，调吴江丞。吴江故有堤，护田数千顷，岁久而坏，害
于耕。事闻，命有司修筑，期甚迫，同官畏其难，咸假他
事以避去。钦怡然任之，即诣堤所计工费，召父老谕
之曰：“堤成，利在民；不成，祸在我。尔其勉诸。”于是民争
相赴，工如期而竣。后去任，值河内亏课钱三千有奇，
典守者以诬钦，钦不辨，谪役凤阳。河内、吴江民闻之，
咸为助役，获释归。无何，里中无赖子构钦兄弟咸就
逮。钦谓弟曰：“我两人倘不幸，如老亲何？莫若我任辜，
尔归尚得事亲，不然，俱毙无益也。弟不可。”兄弟相让
于庭，主者为动容，由是弟获宥，谪钦远戍。数年，以老
病放还。道经河内，民见之曰：“是我昔人廖父也。”钦绐
曰：“我商人，非尔丞。”乃聚少长争识之，罗拜于前，钦不
能隐，竞持酒殽为寿。明日，又各赍缣遗之，须臾至数
百，钦辞不受。民固请，钦拒益力。民恳请百方，钦知不
可却，一夕遁去。